‘काली रात’ की कहानियाँ गुदगुदाती नहीं, हमें परेशान करती हैं। यह उस समाज को बेपर्दा करती है जो बाहर से ‘सभ्यता’ का नकाब चढ़ाये है। दरअसल, ये उनकी कहानी है जो मेहनत मशक्कत करके अपना जीवन चलाते हैं और इन्हें धर्म और जाति के नाम पर बाँटकर राजनीति अपना स्वार्थ सिद्ध करती है। यह उन औरतों की कहानी है जिन्हें इस इक्कीसवीं सदी में भी इन्सान होने का दर्जा नहीं मिला है। ‘काली रात’ इन्हीं की स्याह जिन्दगी की कहानी है। ये इनके द्वन्द्व और जद्दोजहद को सामने लाती हैं। डॉ रूपरेखा वर्मा ने शकील सिद्दीकी की कहानियों के बारे में सही ही कहा है ‘यह कहानियाँ अपने शिल्प से पाठकों को चमत्कृत तो नहीं करतीं लेकिन जिन्दगी की सच्चाइयों और उलझनों से रू-ब-रू जरूर कराती हैं।’